ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2870/97 υποβολή: Alexandros Alavanos (GUE/NGL) προς την Επιτροπή (11 Σεπτεμβρίου 1997)

Θέμα: Καταστροφές από χαλαζόπτωση σε περιφέρεια της Ελλάδος

Πρωτοφανής χαλαζόπτωση έπληξε στις 9.8.1997 τις καλλιέργειες στην περιφέρεια της Θεσσαλίας. Θανάτωσε ζώα και προκάλεσε σοβαρές καταστροφές σε σπίτια και αποθήκες. Δεδομένου ότι οι ζημιές που προκλήθηκαν σε έκταση μεγαλύτερη των 70.000 στρεμμάτων και αφορούν κυρίως καλλιέργειες βαμβακιού, καλαμποκιού, κηπευτικών και καπνών είναι πολύ μεγάλες και θα οδηγήσουν στην οικονομική καταστροφή των παραγωγών των περιοχών αυτών, ερωτάται η Επιτροπή τι μέτρα προτίθεται να πάρει, ώστε να δοθούν οι απαραίτητες αποζημιώσεις στους πληγέντες παραγωγούς;

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-2870/97 και E-2995/97 (16 Οκτωβρίου 1997)

Η Επιτροπή εκφράζει τη συμπάθεια της στους αγρότες των οποίων οι καλλιέργειες υπέστησαν ζημίες από το χαλάζι. Η Επιτροπή κατανοεί πλήρως το πρόβλημα που μπορεί να δημιουργηθεί από μία φυσική καταστροφή τέτοιων διαστάσεων.

Εντούτοις, πρέπει να υπογραμμισθεί ότι ο κοινοτικός προϋπολογισμός δεν διαθέτει μέσα για την αποζημίωση απωλειών συγκομιδής ή ετήσιας παραγωγής, οι οποίες είναι στην πραγματικότητα οι συχνότερα παρατηρούμενες ζημίες που μπορεί να προκαλέσει η χαλαζόπτωση. Ωστόσο, αν αποδειχθεί ότι κτιριακές εγκαταστάσεις της γεωργικής εκμετάλλευσης ή ζωϊκό κεφάλαιο επλήγησαν από φυσικές καταστροφές, τότε η Επιτροπή μπορεί να εξετάσει ενδεχόμενη αίτηση του κράτους μέλους στο πλαίσιο των διαρθρωτικών ταμείων μέσω κατάλληλης ανακατανομής των κονδυλίων χρηματοδότησης του κοινοτικού πλαισίου στήριξης (ΚΠΣ), μετά από επαναπροσανατολισμό των προτεραιοτήτων στον οποίο πρέπει να προβεί πρώτα το κράτος μέλος. Αυτό θα μπορούσε να γίνει, για παράδειγμα, με την ευκαιρία της ενδιάμεσης ανασκόπησης του ΚΠΣ για την Ελλάδα.
ΓΡΑΠΤΗ ΕΡΩΤΗΣΗ E-2635/97 υποβολή: Ursula Schleicher (PPE) προς την Επιτροπή (1 Σεπτεμβρίου 1997)

Θέμα: Αλκοολούχα ποτά όπως τα «Alcopops» και τα «Designer-Drinks» - Κίνδυνος για τα παιδιά

Τα Designer-Drinks (συνθετικά ποτά) και τα Alcopops είναι ποτά που περιέχουν 4% έως 21% οινόπνευμα. Η εμπορία των ποτών αυτών απευθύνεται ουσιαστικά στα παιδιά και τους νέους και αυξάνεται σταθερά στην Ευρωπαϊκή Ένωση. Στο Βέλγιο, τη Δανία, τη Φινλανδία, τη Γαλλία, τη Γερμανία, την Ιρλανδία, την Ιταλία, τη Νορβηγία, την Ισπανία, τη Σουηδία, την Ελβετία και τη Μεγάλη Βρετανία τα προϊόντα αυτά πωλούνται ήδη σε μεγάλες ποσότητες. Απ' ό,τι φαίνεται τα ποτά αυτά αρέσουν πολύ στα παιδιά.

Θεωρεί η Ευρωπαϊκή Επιτροπή ότι τα προϊόντα αυτά είναι επικίνδυνα υπό την έννοια της μύησης στον αλκοολισμό;

Τι δυνατότητες έχει η Ευρωπαϊκή Επιτροπή, στο πλαίσιο των προσπαθειών της, να περιορίσει τις επιβλαβείς επιπτώσεις της μεγάλης κατανάλωσης οινοπνεύματος, να παρέμβει δραστικά στη συγκεκριμένη περίπτωση και να επιστήσει την προσοχή στον κίνδυνο που υπάρχει;

Απάντηση του κ. Flynn εξ ονόματος της Επιτροπής (16 Οκτωβρίου 1997)

Η Επιτροπή γνωρίζει ότι τα επονομαζόμενα «alcopops» μπορούν να συμβάλλουν στο πρόβλημα υπέρμετρης κατανάλωσης οινοπνευματωδών ποτών, επειδή με την ελκυστική τους συσκευασία και τη γλυκιά γεύση παρακινούν παιδιά, εφήβους και νεαρούς ενήλικες να αρχίσουν να πίνουν οινοπνευματώδη ποτά ή να πίνουν περισσότερο.

Σε ευρωπαϊκό επίπεδο η οδηγία του Συμβουλίου 79/112/ΕΟΚ ((ΕΕ L 33, της 08.02.1979 )) σχετικά με την επισήμανση τροφίμων επιβάλλει την ένδειξη περιεκτικότητας των ποσοστών οινοπνεύματος σε ποτά που περιέχουν άνω των 1,2% οινοπνεύματος κατ' όγκο. Η Επιτροπή θα υπενθυμίσει στα κράτη μέλη την ισχύουσα νομοθεσία και θα παρακολουθήσει την εφαρμογή της.

Στοπλαίσιο του κοινοτικού προγράμματος δράσης για την προαγωγή, ενημέρωση, διαπαιδαγώγηση και κατάρτιση σε θέματα υγείας (απόφαση 645/96/ΕΚ ((ΕΕ L 95, της 16.04.1996 ))) η κατάχρηση οινοπνευματωδών ποτών αναφέρεται ως ένα από τα προβλήματα προτεραιότητας που πρέπει να επιλυθεί. Επιτρέπει την παροχή υποστήριξης σε ενέργειες για τη λήψη μέτρων σχετικά με την πρόληψη της κατάχρησης οινοπνευματωδών ποτών και των επιπτώσεων της από άποψης υγείας και από κοινωνικής άποψης.
ΓΡΑΠΤΗ ΕΡΩΤΗΣΗ P-2880/97 υποβολή: Eva Kjer Hansen (ELDR) προς την Επιτροπή (1 Σεπτεμβρίου 1997)

Θέμα: Απαιτήσεις οπτικής ικανότητας για την έκδοση άδειας οδήγησης

Στις 29 Ιουλίου 1991, το Συμβούλιο ενέκρινε την οδηγία 91/439/ΕΟΚ σχετικά με τις άδειες οδήγησης ((ΕΕ L 237 της 24.08.1991, σελ. 1 )), στην οποία καθορίζεται μία σειρά απαιτήσεων σωματικής και πνευματικής ικανότητας για την οδήγηση κινητήριων οχημάτων, συμπεριλαμβανομένων και ορισμένων απαιτήσεων σχετικών με την όραση. Βάσει των νέων κανόνων, για την έκδοση ή ανανέωση άδειας οδήγησης στην ομάδα 2, απαιτείται οπτική οξύτητα τουλάχιστον 0,8 στο καλύτερο μάτι και 0,5 στο χειρότερο. Με βάση τη νέα κατάσταση, πολλοί εκπαιδευτές οδήγησης δεν πληρούν πλέον τα νέα αυστηρά κριτήρια, με αποτέλεσμα να μην μπορούν πια να ασκήσουν την επαγγελματική δραστηριότητα την οποία ασκούσαν μέχρι σήμερα χωρίς προβλήματα.

Προτίθεται να διασφαλίσει η Επιτροπή ότι θα υπάρξει ρύθμιση που θα καθιστά δυνατή τη χορήγηση εξαίρεσης σε όσους, διαλέγοντας το επάγγελμα αυτό, δεν χρειαζόταν να λάβουν υπόψη τους τις συγκεκριμένες διατάξεις, και στους οποίους πιθανόν να μην υπολείπονται ακόμη πολλά χρόνια ενεργού εργασιακού βίου;

Απάντηση του κ. Kinnock εξ ονόματος της Επιτροπής (26 Σεπτεμβρίου 1997)

Η οδηγία 91/439/ΕΟΚ ((EE L 237 της 24.8.1991. )) καθορίζει τα ελάχιστα πρότυπα σωματικής και διανοητικής ικανότητας για την οδήγηση μηχανοκινήτων οχημάτων. Ο σκοπός των προτύπων αυτών είναι η βελτίωση της οδικής ασφάλειας, καθώς και η ενίσχυση της αμοιβαίας αναγνώρισης αδειών οδηγήσεως εντός της Κοινότητας. Τα πρότυπα της οξύτητας όρασης για οδηγούς της ομάδας 2 και για κατηγορίες Γ και Δ (για παράδειγμα φορτηγά και λεωφορεία) καθορίζονται στο σημείο 6.3 του παραρτήματος. Τα πρότυπα αυτά καθορίστηκαν με τις εθνικές αρχές και επικυρώθηκαν από όλα τα κράτη μέλη το 1991, όταν εκδόθηκε η οδηγία. Πρόσφατη αναθεώρηση δεν αμφισβήτησε τα πρότυπα για την οξύτητα της όρασης (0,8 και 0,5).

Η οδηγία προβλέπει ότι όλοι οι οδηγοί πρέπει να πληρούν τα ελάχιστα πρότυπα και δεν προβλέπει μεταβατικές περιόδους ή εξαιρέσεις από τα πρότυπα αυτά. Ωστόσο, τα κράτη μέλη μπορούν να καθορίζουν αυστηρότερα πρότυπα εφόσον το επιθυμούν.

Παρά το γεγονός ότι η Επιτροπή είχε προτείνει να προβλεφθεί ρήτρα η οποία παρέχει στα κράτη μέλη τη δυνατότητα ανανέωσης των αδειών οδήγησης, υπό τις ίδιες προϋποθέσεις για τα ιατρικά πρότυπα, όπως και εκείνες οι οποίες ίσχυαν κατά τον χρόνο πρώτης έκδοσης της αδείας, η σχετική εξαίρεση δεν έγινε δεκτή από το Συμβούλιο, όταν εκδόθηκε η οδηγία. Κατά συνέπεια, η Επιτροπή δεν θα υποστηρίξει την πρόταση στην οποία αναφέρεται το Αξιότιμο Μέλος του Ευρωπαϊκού Κοινοβουλίου.
ΓΡΑΠΤΗ ΕΡΩΤΗΣΗ E-2852/97 υποβολή: Bαrbara Dόhrkop Dόhrkop (PSE) προς το Συμβούλιο (13 Σεπτεμβρίου 1997)

Θέμα: Επικρίσεις εκ μέρους 33 πανεπιστημίων για την διαχείριση του προγράμματος Σωκράτης

Η «Ομάδα Κοΐμπρα» στην οποία μετέχουν 33 ευρωπαϊκά πανεπιστήμια επέκρινε τη διαχείριση του προγράμματος Σωκράτης που οφείλεται στην ανεπάρκεια των διατιθέμενων πόρων των σχεδίων που μπορεί να οδηγήσει σε ακύρωση πολλών από αυτά αφού έχει ζητηθεί από τα πανεπιστήμια μεγάλη προσπάθεια για την προετοιμασία της εφαρμογής τους.

Μπορεί να διασφαλίσει το Συμβούλιο το μέλλον του προγράμματος και να δηλώσει ότι θα στηρίξει την επαρκή χρηματοδότησή του για την εφαρμογή των σχεδίων;

Έχει επίγνωση το Συμβούλιο του γεγονότος ότι η ζήτηση εκ μέρους των πανεπιστημίων υπερβαίνει κατά πολύ τα δημοσιονομικά πλαίσια του προγράμματος;

Ποια είναι η γνώμη του Συμβουλίου για το γεγονός ότι τα πανεπιστήμια δηλώνουν απογοητευμένα από την υποχρηματοδότηση του προγράμματος που οφείλεται στο ότι καλύπτει πολλούς τομείς; Θεωρεί ότι επαρκεί μια αύξηση 50 εκατ. Ecu για 2 χρόνια ώστε να αντιμετωπισθούν αυτά τα προβλήματα;

Απάντηση (10 Νοεμβρίου 1997)

Το Συμβούλιο έχει εξετάσει την σκοπιμότητα αναθεώρησης της συνολικής χρηματοδότησης του προγράμματος ΣΩΚΡΑΤΗΣ. το οποίο θεσπίσθηκε σε συναπόφαση με το Ευρωπαϊκό Κοινοβούλιο το Μάρτιο του 1995, στο πλαίσιο της πρότασης απόφασης του Ευρωπαϊκού Κοινοβουλίου και του Συμβουλίου για τροποποίηση της απόφασης για τη θέσπιση του προγράμματος ΣΩΚΡΑΤΗΣ.

Η προαναφερόμενη απόφαση, δεδομένου ότι θεμελιώνεται στα άρθρα 126 και 127 της Συνθήκης ΕΚ, υπόκειται στη διαδικασία του άρθρου 189Β της Συνθήκης, και στο πλαίσιο αυτό το Συμβούλιο έχει πλέον καθορίσει την κοινή του θέση. Φαίνεται, επομένως, πρόωρο να εξαχθούν οριστικά συμπεράσματα όσον αφορά τη στάση του Συμβουλίου στο παρόν στάδιο.

Τούτου δοθέντος, το Συμβούλιο αναγνωρίζει τη σημασία που έχει η εξασφάλιση της ανάπτυξης του προγράμματος κατά τα δύο τελευταία έτης της διάρκειάς του και προβλέπει, εν προκειμένω, σημαντική αύξησ της χρηματοδότησης του ΣΩΚΡΑΤΗΣ, αυτό δε παρά τη δημοσιονομική λιτότητα που γνωρίζουν όλα τα κράτη μέλη. Αυτοί οι οικονομικοί περιορισμοί αποτελούν απαράκαμπτο εμπόδιο και θα πρέπει, συνεπώς, να ληφθούν υπόψη κατά την αναζήτηση ισορροπημένης λύσης.

Τέλος, υπενθυμίζεται στην Αξιότιμη Βουλευτή ότι το πρόγραμμα ΣΩΚΡΑΤΗΣ προβλέπει ότι οι πόροι που θα διατεθούν στο πλαίσιο της τριτοβάθμιας εκπαίδευσης (ERASMUS) δεν θα αντιπροσωπεύουν ποσοστό μικρότερο του 55% της συνολικής χρηματοδότησης του προγράμματος, και ότι η αρμόδια για τη διαχείριση του ποσού αυτού είναι η Επιτροπή, η οποία επικουρείται από επιτροπή αποτελούμενη από αντιπροσώπους των κρατών μελών.
ΓΡΑΠΤΗ ΕΡΩΤΗΣΗ P-2878/97 υποβολή: Wayne David (PSE) προς την Επιτροπή (1 Σεπτεμβρίου 1997)

Θέμα: Επιδοτήσεις άνθρακα στη Γερμανία

Η συνεχιζόμενη πρακτική να επιτρέπεται η χορήγηση κρατικών ενισχύσεων σε ορισμένους τομείς της γερμανικής ανθρακοβιομηχανίας έχει ως αποτέλεσμα τον καθορισμό των τιμών κάτω του κόστους και την επιδότηση των λιγότερο αποτελεσματικών παραγωγών ανθρακίτη. Επίσης, η πρακτική αυτή αντιβαίνει τους ειδικούς όρους που διέπουν την έγκριση ενισχύσεων καθώς και τις θεμελιώδεις αρχές της ΕΚΑΧκαι της ΕΚ. Το αποτέλεσμα είναι ότι οι παραγωγοί ανθρακίτη στο Ηνωμένο Βασίλειο, για παράδειγμα, αντιμετωπίζουν αθέμιτο ανταγωνισμό.

Μπορεί η Επιτροπή να πληροφορήσει το Κοινοβούλιο ποια μέτρα προτίθται να λάβει επί του προκειμένου;

Απάντηση του κ. Παπουτσή εξ ονόματος της Επιτροπής (1 Οκτωβρίου 1997)

Με την επιστολή της προς την γερμανική κυβέρνηση, της 1ης Αυγούστου 1997, η οποία δημοσιεύθηκε στην Επίσημη Εφημερίδα ((ΕΕ C 258 της 23.8.1997. )), η Επιτροπή γνωστοποίησε στην εν λόγω κυβέρνηση την απόφασή της να κινήσει την διαδικασία που προβλέπεται στο άρθρο 88 της συνθήκης ΕΚΑΧ. Η επιστολή αυτή αφορά τις πωλήσεις ανθρακίτη από τις γερμανικές εξορυκτικές επιχειρήσεις Sophia-Jacoba GmbH και Preussag Anthrazit GmbH, στην κοινοτική επικράτεια.

Σεβόμενη το δικαίωμα της Γερμανίας να υπερασπιστεί τον εαυτό της, η Επιτροπή ζήτησε από την τελευταία να υποβάλει, εντός προθεσμίας ενός μηνός, εκθέσεις για τους όρους τέτοιων πωλήσεων, στο πλαίσιο του περί ανταγωνισμού δικαίου.

Η Επιτροπή επέτρεψε επίσης στα άλλα κράτη μέλη και στους ενδιαφερόμενους τρίτους να της υποβάλουν τις σχετικές παρατηρήσεις τους εντός προθεσμίας ενός μηνός από της ημερομηνίας δημοσιεύσεως στην Επίσημη Εφημερίδα.
ΓΡΑΠΤΗ ΕΡΩΤΗΣΗ E-2759/97 υποβολή: Gerhard Schmid (PSE) προς την Επιτροπή (1 Σεπτεμβρίου 1997)

Θέμα: Οικογενειακό εισιτήριο για τους ευρωπαϊκούς σιδηροδρόμους

Τόσο στη Γαλλία, όσο και στη Γερμανία υφίσταται ένα επονομαζόμενο «οικογενειακό εισιτήριο» για τους σιδηροδρόμους, το οποίο αναγνωρίζεται και από τις δύο χώρες.

1. Δεν θα ήταν επιθυμητή η καθιέρωση ενός οικογενειακού εισιτηρίου για τους σιδηροδρόμους το οποίο να ισχύει σε όλα τα κράτη μέλη της Ευρωπαϊκής Ένωσης, συμβάλλοντας έτσι στην καλύτερη διαφήμιση των σιδηροδρόμων και στην υποστήριξη των οικογενειών;

2. Προτίθεται η Επιτροπή να αναλάβει σχετική πρωτοβουλία; Εάν όχι, γιατί; Εάν ναι, με ποιά μέτρα;

Απάντηση του κ. Kinnock εξ ονόματος της Επιτροπής (7 Οκτωβρίου 1997)

Μολονότι παραδέχεται τα σαφή πλεονεκτήματα που προσφέρει το οικογενειακό εισιτήριο στις οικογένειες και στους τακτικούς επιβάτες των σιδηροδρόμων, η Επιτροπή θεωρεί ότι τα συστήματα καθορισμού των τιμών των εισιτηρίων και οι εκπτώσεις στις τιμές αυτές είναι θέματα της αρμοδιότητας των ίδιων των επιχειρήσεων σιδηροδρόμων, σύμφωνα με την αρχή της διαχειριστικής ανεξαρτησίας τους.

Επιπλέον, δεδομένης της αρχής της επικουρικότητας, επαφίεται στη διακριτική ευχέρεια των κρατών μελών να αποφασίζουν σε ποιο βαθμό επιθυμούν να στηρίξουν εκπτώσεις στις τιμές των εισιτηρίων των δημοσίων συγκοινωνιών.

Κατόπιν των ανωτέρω, η Επιτροπή δεν προτίθεται να αναλάβει συγκεκριμένες πρωτοβουλίες σχετικά με οικογενειακά εισιτήρια κοινοτικής ισχύος.
ΓΡΑΠΤΗ ΕΡΩΤΗΣΗ P-3159/97 υποβολή: Bernie Malone (PSE) προς την Επιτροπή (30 Σεπτεμβρίου 1997)

Θέμα: Χρηματοδότηση από τα διαρθρωτικά ταμεία

Θα μπορούσε η Επιτροπή να αναφέρει το ύψος της συνολικής χρηματοδότησης προς την Ιρλανδία την περίοδο 1994-99 και ποιά σχέδια αναμένεται να ολοκληρωθούν, καθώς και το ποσό που έχει διατεθεί σε κάθε ένα από αυτά, και εάν υπάρχει κατάλογος προτεραιοτήτων της Επιτροπής και της Ιρλανδικής Κυβέρνησης;

Απάντηση της κας Wulf-Mathies εξ ονόματος της Επιτροπής (11 Νοεμβρίου 1997)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.
ΓΡΑΠΤΗ ΕΡΩΤΗΣΗ P-2876/97 υποβολή: Olivier Dupuis (ARE) προς την Επιτροπή (1 Σεπτεμβρίου 1997)

Θέμα: Ραδιοφωνική ενημέρωση για τους Θιβετιανούς

Το Ευρωπαϊκό Κοινοβούλιο ενέκρινε, στο πλαίσιο του προϋπολογισμού του για τα έτη 1996 και 1997, θέση με την ονομασία «Δικαιώματα του ανθρώπου και δημοκρατία στις αναπτυσσόμενες χώρες», στις παρατηρήσεις της οποίας αναφέρονται τα ακόλουθα: «Η πίστωση αυτή προορίζεται επίσης να καλύψει πρωτοβουλίες σχετιζόμενες με τον έλεγχο του σεβασμού των δικαιωμάτων του ανθρώπου...Η πίστωση αυτή καλύπτει, εξάλλου, ιδιαίτερα στον ραδιοφωνικό τομέα, την υποστήριξη της ενημέρωσης των Θιβετιανών, τόσο εκείνων που είναι εξόριστοι όσο και εκείνων που κατοικούν στο Θιβέτ, σχετικά με κάθε ειρηνική πρωτοβουλία υπέρ της προάσπισης και προαγωγής των δικαιωμάτων του ανθρώπου, της δημοκρατίας και της ελευθερίας στο Θιβέτ, καθώς και σχετικά με τις πρωτοβουλίες που αναλαμβάνονται προς το σκοπό αυτό εντός της Ευρωπαϊκής Ένωσης, καθώς και τη χρηματοδότηση του ερευνητικού προγράμματος του διεθνούς ιδρύματος ερευνών για την ειρήνη σε ό,τι αφορά τη θιβετιανή ιδιαιτερότητα».

Για ποιούς λόγους καθυστέρησε η Επιτροπή να λάβει απόφαση για τα προγράμματα που είχαν ήδη υποβληθεί για το δημοσιονομικό έτος 1996 - με αποτέλεσμα να μη τους δοθεί καμία συνέχεια -, καθώς και για εκείνα που έχουν σχέση με το τρέχον δημοσιονομικό έτος και στα οποία δεν έχει δοθεί έως τώρα απάντηση, προγράμματα που αφορούν τη δημιουργία και μετάδοση ενημερωτικών προγραμμάτων στη θιβετιανή γλώσσα, προοριζομένων, σύμφωνα με τις υποδείξεις της αρμόδιας για τον προϋπολογισμό αρχής, για τους Θιβετιανούς που ζούν εξόριστοι στην Ινδία και για τους Θιβετιανούς που κατοικούν στο Θιβέτ;

Απάντηση του κ. Pinheiro εξ ονόματος της Επιτροπής (8 Οκτωβρίου 1997)

Mεταξύ του 1994 και του 1996, η Επιτροπή χρηματοδότησε δύο προγράμματα για τον θιβετιανό λαό, από τα οποία ένα πρόγραμμα μέσων ενημέρωσης που τέθηκε σε εφαρμογή από την οργάνωση «δικαίωμα λόγου - παρατηρητήριο Maongpa». Αυτό το πρόγραμμα έληξε το 1996. Στο τέλος του 1996 παρουσιάστηκε δύο νέα προγράμματα μέσων ενημέρωσης - από τα οποία το ένα προερχόταν από την ίδια οργάνωση.

Επιθυμώντας να καθιερώσει μια συνεπή στρατηγική παρέμβασης όσον αφορά τα δικαιώματα του ανθρώπου για τα προγράμματα βοήθειας στου θιβετιανούς πρόσφυγες και στον λαό του Θιβέτ, η Επιτροπή έστειλε τότε επιτόπου αποστολή προσδιορισμού των προγραμμάτων. Αυτή η αποστολή έλαβε χώρα τον Ιούνο του 1997 και συνετάχθη έκθεση στις αρχές Αυγούστου συνοδευόμενη από 20 περίπου προγράμματα που καλύπτουν διάφορους τομείς παρέμβασης περιλαμβανομένου και του τομέα των μέσων ενημέρωσης, από τα οποία ιδίως εκείνα που αναφέρει το Αξιότιμο Μέλος του Κοινοβουλίου.

Για τα σχέδια που έχουν υποβάλει και τα οποία έχουν συστήσει οι δύο σύμβουλοι που είχαν αναλάβει την αποστολή θα γίνει διαδικασία εξέτασης και επιλογής που θα λαμβάνει ιδίως υπόψη την γενικότερη πολιτική που ακολουθεί η Επιτροπή σ'αυτήν την περιοχή.
ΓΡΑΠΤΗ ΕΡΩΤΗΣΗ E-2620/97 υποβολή: Jens-Peter Bonde (I-EDN) προς την Επιτροπή (1 Σεπτεμβρίου 1997)

Θέμα: Επίπεδα θορύβου για μηχανές και αίθουσες μηχανών

Μπορεί η Επιτροπή να απαντήσει στις τρείς ερωτήσεις μου (Ε-2009/97) ((ΕΕ C 391, 23.12.1997, 149. )) με ένα «Ναί» ή ένα «Όχι»;

Απάντηση του κ. Flynn εξ ονόματος της Επιτροπής (2 Οκτωβρίου 1997)

Για να συμπληρωθεί η προηγούμενη απάντηση, επισημαίνεται ότι οι τροποποιηθείσα οδηγία 89/392/ΕΟΚ ((Οδηγία 89/392/ΕΟΚ της 14ης Ιουνίου 1989 (Επίσημη Εφημερίδα L 183 της 29.6.1989 7 τροποποιήθηκε από τις οδηγίες 91/268/ΕΟΚ (Επίσημη Εφημερίδα L 198 της 22.7.1991), 93/44/ΕΟΚ (Επίσημη Εφημερίδα L 175 της 19.7.1993) και 93/68/ΕΟΚ (Επίσημη Εφημερίδα L 220 της 30.8.1993). )) σχετικά με τις μηχανές προβλέπει ρητά στο άρθρο 2 παράγραφος 2, ότι «οι διατάξεις της παρούσας οδηγίας δεν επηρεάζουν την ευχέρεια των κρατών μελών να καθορίσουν - τηρουμένης της συνθήκης - τις απαιτήσεις που θεωρούν αναγκαίες ώστε να εξασφαλίζεται η προστασία των προσώπων και ιδίως των εργαζομένων κατά τη χρήση των εν λόγω μηχανών,...».

Υπό τις συνθήκες αυτές, οι δανικές αρχές έχουν τη δυνατότητα, για να μειωθεί ο θόρυβος στον οποίο είναι εκτεθειμένοι οι εργαζόμενοι, και εφόσον δεν είναι αναγκαία η μετατροπή των μηχανών, να ζητήσουν την ξεχωριστή προστασία κάθε μηχανής. Οι εν λόγω αρχές μπορούν επίσης να ζητήσουν, με σκοπό τη μείωση του θορύβου στον οποίο εκτίθενται οι εργαζόμενοι σε αποδεκτά όρια, να χρησιμοποιούν οι εργαζόμενοι ατομικό εξοπλισμό προστασίας.
ΓΡΑΠΤΗ ΕΡΩΤΗΣΗ E-2420/97 υποβολή: Laura De Esteban Martin (PPE) προς το Συμβούλιο (18 Iουλίου 1997)

Θέμα: Προγράμματα κατάρτισης δημοσίων υπαλλήλων

Μπορεί το Συμβούλιο να μας πληροφορήσει πόσα ακριβώς προγράμματα κατάρτισης δημοσίων υπαλλήλων υλοποιήθηκαν στο τομέα του τρίτου πυλώνα στη διάρκεια των ετών 1995, 1996 και 1997, παραθέτοντας λεπτομερής στοιχεία για τη συμμετοχή σε αυτά των διαφόρων κρατών μελών;

Μπορεί, επίσης, το Συμβούλιο να μας πληροφορήσει εάν υπάρχει κάποια στατιστική ή μελέτη σχετικά με την έκβαση ή τα αποτελέσματα των εν λόγω προγραμμάτων;

Απάντηση (17 Νοεμβρίου 1997)

Το Συμβούλιο δεν έχει οργανώσει μαθήματα ειδικής κατάρτισης στον τομέα της Δικαιοσύνης και των Εσωτερικών Υποθέσεων.
ΓΡΑΠΤΗ ΕΡΩΤΗΣΗ E-3096/97 υποβολή: Mihail Papayannakis (GUE/NGL) προς την Επιτροπή (2 Οκτωβρίου 1997)

Θέμα: Ολυμπιακοί αγώνες και Β' Κοινοτικό Πλαίσιο Στήριξης

Θα μπορούσε η Επιτροπή να μας διαβεβαιώσει ότι με την ανάληψη των Ολυμπιακών Αγώνων από την Αθήνα δεν θα υπάρξουν εκτροπές κονδυλίων από το Β' Κοινοτικό Πλαίσιο Στήριξης ή το επόμενο εις βάρος των έργων που γίνονται στην ελληνική περιφέρεια;

Απάντηση της κας Wulf-Mathies εξ ονόματος της Επιτροπής (28 Οκτωβρίου 1997)

Σύμφωνα με την κανονιστική ρύθμιση των διαρθρωτικών ταμείων, τα κοινοτικά πλαίσια στήριξης (ΚΠΣ) αναθεωρούνται ενδιαμέσως βάσει των αποτελεσμάτων της παρακολούθησης, της αξιολόγησης και των νέων κατάλληλων στοιχείων.

Έχει αρχίσει ήδη η διαδικασία αναθεώρησης του ΚΠΣ για την περίοδο 1994/1999 για την Ελλάδα. Κατά τη γνώμη της Επιτροπής, δεν συντρέχουν λόγοι για τους οποίους η αναθεώρηση αυτή θα έθετε υπό αμφισβήτηση τους θεμελιώδεις στόχους του.

Όσον αφορά την περίοδο που αρχίζει από το έτος 2000, είναι βέβαιο ότι οι κοινοτικές διαρθρωτικές πολιτικές θα συνεχίσουν, να διαδραματίζουν το ρόλο τους που είναι η στήριξη της ανάπτυξης την ανάπτυξη των πλέον μειονεκτικών περιοχών, όπως είναι αυτές που βρίσκονται στην ελληνική περιφέρεια.
ΓΡΑΠΤΗ ΕΡΩΤΗΣΗ E-2826/97 υποβολή: Anita Pollack (PSE) προς την Επιτροπή (1 Σεπτεμβρίου 1997)

Θέμα: PVC

Τί γνώμη έχει η Επιτροπή για την ασφάλεια της χρήσης PVC ως οικοδομικού υλικού;

Απάντηση του κ. Bangemann εξ ονόματος της Επιτροπής (25 Σεπτεμβρίου 1997)

Το πολυβινυλοχλωρίδιο (PVC) χρησιμοποιείται ευρέως ως οικοδομικό υλικό για εφαρμογές όπως πλαίσια παραθύρων, σωλήνες, καλύμματα πατωμάτων και τοίχων και καλώδια. Οι οικοδομικές εφαρμογές καλύπτουν άνω του ημίσεως της κοινοτικής αγοράς PVC (55% το 1995).

Τα προϊόντα PVC που χρησιμοποιούνται στις κατασκευές, όπως και τα σχετικά προϊόντα που κατασκευάζονται με οποιοδήποτε άλλο υλικό, πρέπει να πληρούν τους ισχύοντες τεχνικούς κανονισμούς ασφαλείας. Το γεγονός ότι το χρησιμοποιούμενο υλικό είναι PVC και όχι οποιοδήποτε άλλο υλικό δεν δημιουργεί διαφορά από αυτής της πλευράς.

Ενδεχομένως να ενδιαφέρεται το Αξιότιμο Μέλος του Ευρωπαϊκού Κοινοβουλίου να μάθει ότι η Επιτροπή δεσμεύεται να εξετάζει τα στοιχεία που αφορούν τα περιβαλλοντικά ζητήματα σχετικά με την παρουσία PVC σε ρεύματα αποβλήτων και βάσει αυτών των στοιχείων, θα αναθεωρήσει την πολιτική της σχετικά με PVC σε ρεύματα αποβλήτων και θα υποβάλλει προτάσεις για την αντιμετώπιση των προβλημάτων που μπορεί να προκύψουν από αυτής της πλευράς, σε περιπτώσεις όπου αυτό δικαιολογείται για λόγους περιβάλλοντος ή υγείας.
ΓΡΑΠΤΗ ΕΡΩΤΗΣΗ E-2770/97 υποβολή: Mark Watts (PSE) προς την Επιτροπή (1 Σεπτεμβρίου 1997)

Θέμα: Χρησιμοποίηση 6μετρων λωρίδων ακαλλιέργητου εδάφους

Θα μπορούσε η Επιτροπή να αναφέρει τις πιθανότητες χρησιμοποίησης ακαλλιέργητων λωρίδων πλάτους 6 μέτρων στα περιθώρια των αγρών ως τμήμα της οριοθέτησης.

Οι ισχύοντες κανονισμοί για την οριοθέτηση απαιτούν ελάχιστο πλάτος 20 μέτρων, πράγμα που σε πολλές περιπτώσεις σημαίνει ότι δεν υπάρχουν βιώσιμα περιθώρια για πολλά μικρά αγροκτήματα.

Υπάρχει πιθανότητα να αλλάξουν αυτοί οι κανονισμοί ούτως ώστε να συμπεριλάβουν τη χρησιμοποίηση των λωρίδων ακαλλιέργητου εδάφους στα περιθώρια των αγρών, και αν ναι, πότε προβλέπεται να γίνει αυτό;

Απάντηση του κ. Fischler εξ ονόματος της Επιτροπής (15 Σεπτεμβρίου 1997)

Η υποχρεωτική προσωρινή παύση της καλλιέργειας στοχεύει στη διασφάλιση της εφαρμογής μέτρων ελέγχου στην παραγωγή σιτηρών, ελαιωδών και πρωτεϊνούχων.

Κατά κανόνα, τα αγροτεμάχια που τίθενται σε προσωρινή παύση της καλλιέργειας είναι τα λιγότερο παραγωγικά. Ορίστηκε ένα ελάχιστο πλάτος 20 μέτρων, ώστε να τίθενται σε προσωρινή παύση της καλλιέργειας μόνον οι παρυφές των αγρών, οι οποίες, εκ φύσεως, είναι ελάχιστα παραγωγικές.

Η Επιτροπή δεν σκοπεύει να τροποποιήσει τις σχετικές διατάξεις, τη στιγμή, μάλιστα, που τα προβλήματα σε μικρά αγροκτήματα, για τα οποία κάνει λόγο το αξιότιμο μέλος του Κοινοβουλίου, δεν υφίστανται, αφού ο κοινοτικός κανονισμός εξαιρεί τους μικροκαλλιεργητές από την υποχρέωση προσωρινής παύσης της καλλιέργειας.